मेरीकोम राष्ट्रीय मुक्केबाजी चैम्पियनशिप के फाइनल में  
मेरीकोम भोपाल के तात्या टोपे स्टेडियम में जारी राष्ट्रीय मुक्केबाजी चैम्पियनशिप के 51 किलोग्राम वर्ग के फाइनल में पहुंच गई हैं।
पांच बार की विश्व चैम्पियन महिला मुक्केबाज एमसी मेरीकोम मध्य प्रदेश की राजधानी भोपाल के तात्या टोपे स्टेडियम में जारी राष्ट्रीय मुक्केबाजी चैम्पियनशिप के 51 किलोग्राम वर्ग के फाइनल में पहुंच गई हैं।  इस चैम्पियनशिप में मणिपुर का प्रतिनिधित्व कर रहीं मेरीकोम ने शनिवार को खेले गए सेमीफाइनल मुकाबले में पश्चिम बंगाल की डॉली सिंह को 28-3 के अंतर से मात दी। मेरीकोम ने क्वार्टर फाइनल में आंध्र प्रदेश की पी. निरोशा को 17-0 से पराजित किया था।   फाइनल में मेरीकोम का सामना हरियाणा की पिंकी झांगरा से होगा। पिंकी ने दूसरे सेमीफाइनल में अखिल भारतीय पुलिस की सरिता देवी को 3-2 से हराया। चार दौर की समाप्ति के बाद दोनों खिलाड़ी 34-34 से बराबरी पर थीं। काउंट बैक में भी दोनों ने 106 अंक हासिल किए लेकिन पिंकी को जजों के फैसले के आधार पर विजेता चुना गया।  मुकाबले के बाद मेरीकोम ने कहा, "सेमीफाइमल मैच मेरे लिए अच्छा रहा। मुझे फाइनल में खेलने के लिए एक कठिन मुकाबले की जरूरत थी। डॉली ने अच्छा प्रदर्शन किया। अब मैं रविवार को होने वाले फाइनल को लेकर उत्सुक हूं। पिंकी के साथ होने वाला यह मुकाबला काफी कठिन होगा। मैं उनका सम्मान करती हूं।"